stanford-oval/wikipedia huggingface dataset:
נפיצה
רקע

במקרים רבים, יצירת הפרעה בתווך בתדירות קבועה  \omega  תגרום להתפשטות גל בתווך בתדר זהה. עם זאת, מהירות התפשטות הגל היא תכונה של התווך: לדוגמה, הפרעה בחבל מתוח תתקדם מהר יותר מהפרעה בחבל רפוי. בנוסף, בתווכים מסוימים, התכונות שקובעות את מהירות הגל בתווך יכולות להשתנות כתלות בתדר ההפרעה (בדומה לנדנדה שתתנדנד בעוצמות שונות אם מנדנדים אותה לאט מידי, מהר מידי, או בדיוק בתדר הנדנוד שלה). במקרים כאלו, נאמר שגל בתווך יחווה נפיצה, והתווך נקרא תווך דיספרסיבי (dispersive medium).
כאשר גל לא מחזורי ינוע בתווך, הנפיצה תגרום לעיוות צורתו. לדוגמה, חבילת גלים המתקדמת בתווך תחווה התרחבות ככל שתתקדם בו יותר. הסיבה לכך היא שחבילת הגלים מורכבת מאוסף של גלים סינוסיים בעלי אורך גל ותדירות שונים הנעים כל אחד במהירות אחרת, עקב שינוי יחס הנפיצה (ומקדם השבירה) כתלות באורך הגל.
ביטוי בולט לנפיצה הוא פירוק האור הלבן למרכיביו במעבר דרך מנסרה: אף על פי שמהירות האור בריק היא גודל קבוע אשר איננו תלוי בתדירותו, בתווך חומרי כל רכיב של האור (בעל תדירות שונה) נע במהירות אחרת. כיוון שלפי חוק סנל תלויה זווית השבירה במהירות האור בחומר, כל רכיב של האור נשבר בזווית אחרת וכך מתקבלת תבנית של פסי אור בצבעים שונים, המסודרים לפי אורך הגל שלהם.
האור עובר נפיצה בחומרים שונים בהיקף שונה, אותו נהוג לבטא על ידי מספר אבה. ככל שמספר אבה נמוך יותר הנפיצה גדולה יותר.
תיאור מתמטי של נפיצה

נסמן ב- \ \omega  את התדירות הזוויתית של גל סינוסי וב- \ k את מספר הגל שלו.
יחס הנפיצה הוא התלות ההדדית ביניהם:  \ \omega (k)
מהירות הפאזה היא היחס ביניהם:  \ v_{p}={\frac {\omega (k)}{k}}
מהירות החבורה של חבילת גלים היא:  v_{g}={\frac {\partial \omega (k)}{\partial k}}.
הנגזרת השנייה של התדירות הזמנית בתדירות המרחבית,  {\frac {\partial ^{2}\omega }{\partial k^{2}}}, פרופורציונית למקדם הנפיצה של החומר, וקיימות הגדרות שונות למקדם הנפיצה עצמו. אחת מהן היא:
גל כללי ניתן לכתיבה כסכום של גלים סינוסיים, כאשר התרומה של כל גל סינוסי ניתנת לחישוב כמקדם טור פורייה שלו אם הגל מחזורי או כהתמרת פורייה של הגל הכולל במקרה של חבילת גלים. כל גל סינוסי מתקדם במהירות פאזה המתאימה לתדירות שלו, והתוצאה היא שמעטפת חבילת גלים מתקדמת בקירוב במהירות החבורה, אך הצורה הכוללת של הגל משתנה עם הזמן במעין מריחה.
דוגמאות ליחס נפיצה

גל מישורי – גל שמקיים  \ \omega =ck, כלומר יחס הנפיצה הוא ליניארי ולכן מהירות הפאזה היא  c תמיד, ולא מתרחשת הנפיצה.
גל קול בגביש (פונונים) –  \omega =2\Omega \sin \left({\frac {ka}{2}}\right), כאשר  \ a הוא קבוע הסריג, ו־ \ \Omega  היא תדירות דבאי.
ראו גם

יחס נפיצה
נמלת הלבובית

| נמלת הלבובית |
| --- | --- |
 נמלת הלבובית
מיון מדעי
ממלכה:: בעלי חיים
מערכה:: פרוקי-רגליים
מחלקה:: חרקים
סדרה:: דבוראים
תת־סדרה:: Apocrita
משפחה:: נמליים
תת־משפחה:: דו מתניות
סוג:: נמלת הלבובית
שם מדעי
 Crematogaster ‏לונד, 1831

נמלת הלְבוּבִית (שם מדעי: Crematogaster) סוג נמלים מתת-משפחה דּוּ-מָתְנִיּוֹת (Myrmicinae), השייכת למשפחת הנמליים. על בִטנָן של נמלים האלו יש סימן בצוּרת לֵב. בישראל הסוג מיוצג בשבעה מינים. סוג נוסף הנפוץ והמוכר יותר השייך לתת-משפחה זו היא נמלת הקציר.
מאפיינים

מדובר בנמלה אשר חיה בסימביוזה של יחסי תלות עם פרפר נחושתן הנמלים הגלילי (נקרא בעבר "כחליל הגליל"). שיתופי פעולה בטבע בין חיות בר מוכרים זה מכבר, ובכל זאת – תלות מוחלטת של פרפר בנמלים היא תופעה ייחודית. מין הפרפר מעופף רק חודש וחצי בשנה, הנקבה מטילה את ביציה בבסיס הגזע של שיחים ובני שיח, בסמוך לקיני נמלים מהסוג לבובית. אלו מאמצות את הזחלים הבוקעים, מכניסות אותם לקן, מאכילות אותם, מטפלות בהם ומגינות עליהם עד להתבגרותם. אין מדובר בכנימות, אשר מינים רבים שלהן נעזרים בנמלים, אלא במין קטן-ממדים של פרפר. מין פרפר זה שם את מבטחו באופן מוחלט בנמלים אשר מגדלות את הביצים ואת הזחלים שלו עד לבגרותם. הנמלים מרוויחות מגידול זחלי הפרפרים "טל דבש", מעין נוזל מתוק שזחלי הפרפר מפרישים מבלוטות בגופם ומשמש, ככל הנראה להזנת רימות הנמלים. זחלי הפרפרים מתגלמים בתוך קן הנמלים, כאשר הנחושתנים הבוגרים יוצאים מהגולם, הם זוחלים במחילות הנמלים עד ליציאה, ורק אז הם פורשים כנפיים ועפים.
סביבת גידול

שיתוף הפעולה הנדיר בין הפרפר לנמלה מתקיים במספר אזורים בישראל ובעיקר במישור החוף, בשרון ובגליל. לפני כעשור, במסגרת סקר פרפרים, הופתעו הסוקרים לגלות כי הריכוז העיקרי של מין זה במישור החוף נמצא דווקא בשכונה הוותיקה חפציבה השייכת לחדרה. עקב התלות הרבה בין הנמלים לפרפרים נדרש בית גידול אשר מתאים לשני המינים גם יחד. הנמלים זקוקות לשיחים מפותחים כמו רותם המדבר ולענה חד-זרעית, שבגזעיהם היבשים הן בונות את קיניהן.
פירוש השם

לְבוּבִית היא סינר ששמים על חזהו של תינוק מתחת לסנטרו לצורך שמירה על בגדיו מלכלוך בשעת האכילה. הסבר לשם הראשון הוא סימן הלב בתחתית גופן המזכיר את הסינר, סיבה נוספת היא צורת הלב של סימן זה.
לקריאה נוספת

רשימות מן התיבה הלבנה, הקשרים ההדדיים של נמלים עם יצורים אחרים, 5 בפברואר 2006.
הערות שוליים

↑  מילון אבניאון, לבובית
↑  בשביל הארץ, שכונת הפרפרים, יולי 2018
↑  פרחים, פרפרים וכל מיני, כחליל הגליל
↑  החברה להגנת הטבע, כחליל הגליל בשרון
↑  מילון אוקספורד
ניסוי LHCb

סמל הניסוי
ניסוי LHCb (באנגלית: Large Hadron Collider beauty) הוא אחד משבעה ניסויים בתחום פיזיקת החלקיקים אשר מפיקים נתונים מהתנגשויות חלקיקים שמואצים במאיץ LHC במרכז CERN לחקר חלקיקים שעל גבול צרפת–שווייץ. הניסוי נועד לספק הסבר פיזיקלי לחוסר הסימטריה בין כמות החומר לכמות האנטי-חומר ביקום – אחת השאלות הפתוחות המרכזיות בתחום פיזיקת החלקיקים כיום.
הניסוי מנסה לענות על מטרותיו בעזרת חקר התנגשויות בין מזונים – חלקיקים אלמנטריים המורכבים מקווארק יחיד ומאנטי-קווארק המתאים לו. בניסוי LHCb בוחנים בפרט מזוני B, שהם מזונים המכילים אנטי-קווארק מסוג "תחתון". מזונים אלה, יחד עם האנטי-חלקיקים המתאימים להם, אינם קיימים ביקום, וכיום מקובל להאמין שחלקיקים אלה דעכו זמן קצר לאחר המפץ הגדול. מחקר חוזר של דעיכות מזוני B בתנאים מבוקרים בניסוי עלול להניב רמזים הנוגעים למקור שבירת הסימטריה בין החומר לאנטי-חומר ביקום.
את גלאי LHCb מתפעלים וחוקרים כ-840 מדענים מ-60 מוסדות מדע, המייצגים 16 מדינות שונות. ניסוי LHCb ממוקם מתחת לעיר פרני-וולטר, על הגבול בין צרפת לעיר ז'נבה.
מטרות פיזיקליות

מטרת הניסוי העיקרית היא לפתור את סוגיית אי-הסימטריה בין החומר ובין האנטי-חומר ביקום: להבין מדוע נעלם האנטי-חומר זמן קצר לאחר היווצרות היקום ומדוע כל מה שאנו מכירים כיום מורכב מחומר בלבד. לשם כך, ניסוי LHCb מכסה מגוון רחב של היבטים חשובים של פיזיקת קווארקים כבדים ("תחתון" ו"קסום"), של הכוח האלקטרו-חלש ושל כרומודינמיקה קוונטית, המסבירה את מקור הכוח החזק. עד היום נמדדו בגלאי מספר מדידות מפתח הכרוכות במזוני B. מדידות אלה מתועדות בתוכנית העבודה של פעילות מאיץ LHC הראשונה, בין השנים 2010–2012, ובהן:
מדידת יחס ההסתעפות של התפרקות מזוני B נדירים לקווארקים בודדים −Bs → μ+ μ.
מדידת אסימטריה של זוגות המיואונים הנוצרים בהתפרקות −Bd → K* μ+ μ תחת זרם משנה-טעם, זרם אשר טרם נצפה בטבע. תכונותיו של פירוק זה ניתנות להגדרה על ידי תאוריות פיזיקליות חדשות.
מדידת שלב שבירת סימטריית CP בפירוק Bs → J/ψ φ כתוצאה מהפרעה של פירוקים עם וללא המרת חלקיקי Bs. שלב זה הוא אחד מהנצפים ביותר בתחום חקר סימטריית ה-CP וגם בעל פערי המידע התאורטי הקטנים ביותר במודל הסטנדרטי, ולכן ניתן להגדרה באמצעות פיזיקה מודרנית.
מדידת התכונות של התפרקויות מזוני B שפולטות קרינה.
פירוקים של דו-גופים טעונים מסוג B שאינם מכילים קווארק מסוג "קסום".
גלאי LHCb

תהליך האצת החלקיקים במאיץ LHC מתוכנן כך שאלומות חלקיקים יתנגשו אחת בשנייה אך ורק בחלקים מסוימים של המאיץ. גלאי LHCb נבנה באחת מנקודות ההתנגשות במטרה לאסוף מהן מידע. בשונה מגלאים אחרים, המורכבים לרוב ממבנה מעגלי יחיד העוטף את נקודת ההתנגשות, לגלאי LHCb מבנה ייחודי, הנפרש לאורך מסלול התנועה של החלקיקים. הגלאי נפרש לאורך של 21 מטר, לגובה של 10 מטר ולרוחב של 13 מטר. משקלו הכולל של הגלאי הוא 5600 טון.
החלקיקים שנוצרים כתוצאה מהתפרקות מזוני B נעים בזוויות קטנות יחסית לאלומת הפרוטונים שעוברת במאיץ, ועל כן הניסוי כולו נבנה לאורך צינור הפרוטונים, ולא מסביב לנקודת האינטראקציה כמו בניסויי ATLAS או CMS. הגלאים השונים בניסוי משמשים לאיתור הנקודה המדויקת בה המזונים מתפרקים ולזהות את החלקיקים שנוצרים בתהליך זה. מדידת אופני ההתפרקות השונים מאפשרת חישוב של תכונות של שבירת סימטריית CP.
גלאי LHCb > רכיבים ותת-מערכות

בגלל אופי התנועה המיוחד של החלקיקים, ניסוי LHCb משתמש בגלאים רבים הפרושים לאורך מאיץ LHC. כאשר משלבים את המידע המופק מכל גלאי, מתקבלים נתונים על תכונות רבות (למשל: תנע ואנרגיה) של מכלול החלקיקים הנוצרים בהתנגשות וגם על תכונות של כל חלקיק בודד.
גלאי LHCb > רכיבים ותת-מערכות > גלאי קודקודי

סביב נקודת ההתנגשות עצמה בנוי הגלאי הקודקודי VELO (ראשי תיבות של "Vertex Locator"). תפקידו של VELO הוא לבחור ולסנן מזוני B מתוך אוסף החלקיקים הנוצרים בהתנגשות. לצורך כך ממוקמים רכיבי הסיליקון של VELO במרחב חמישה מילימטרים מההתנגשות. בגלל המרחק המזערי של הגלאי מקרן החלקיקים נבנה מנגנון מיוחד להגנה על הרכיבים הרגישים של הגלאי. המנגנון מסוגל לקלוט מתי החלקיקים מתייצבים לאחר ההתנגשות ורק לאחר מכן לקרב באופן מכני את רכיבי VELO ולאפשר להם לתור אחר מזוני B.
גלאי LHCb > רכיבים ותת-מערכות > גלאי RICH

לאחר הגלאי הקודקודי ממוקמים שני גלאי RICH, ומטרתם לזהות שטפי קרינה הנוצרים כאשר חלקיקים נעים במהירות גבוהה במיוחד. תנועת חלקיק שנע במהירות קרובה למהירות האור פולטת שטפי אור, אותם מנתבים באמצעות מערך מראות לתוך הגלאי. לפי ניתוח צורת שטפי האור ניתן לקבוע את מהירות החלקיק. לאחר מכן מסוגלים מדענים לשלב את הממצאים הללו עם מסלול החלקיק לצורך חישוב מסתו ומטענו, הקובעים את זהותו.
גלאי LHCb > רכיבים ותת-מערכות > יחידת מעקב ראשית

יחידת המעקב הראשית ממוקמת סביב דיפול מגנטי. היחידה משמשת לשחזור מסלולים של חלקיקים טעונים ומנצלת את השבלים שהם משאירים אחריהם כשהם עוברים דרך חומרים שונים. יחידת המעקב משלבת בתוכה שני מנגנונים חדשניים:
גלאי סיליקון – ממוקם קרוב לקרן החלקיקים ומשתמש ברצועות סיליקון כדי לגלות חלקיקים שעוברים בהן ומבצעים אינטראקציה עם אטומי הסיליקון.
גלאי חיצוני – ממוקם רחוק מקרן החלקיקים ומורכב מאלפי צינוריות מלאות בגז. חלקיקים שעוברים בגז מייננים אותו, ומעקב אחרי האלקטרונים הנוצרים מתהליך היינון מאפשר את קביעת מסלול החלקיק שעבר בגז.
גלאי LHCb > רכיבים ותת-מערכות > קלורימטרים

בגלאי LHCb מותקנים קלורימטרים אלקטרומגנטיים והדרוניים. אלה הן שכבות בגלאי שמטרתן למדוד את אנרגיה של אלקטרונים, של פוטונים ושל הדרונים הנוצרים בהתנגשויות במאיץ. הקלורימטרים בנויים משכבות רבות של מתכת ושל פלסטיק, וכאשר חלקיקים עוברים דרך שכבות אלה הם יוצרים שטפים של חלקיקים משניים הניתנים למעקב.
גלאי LHCb > רכיבים ותת-מערכות > מערכת למדידת מיואונים

איתור וסיווג מיואונים הוא חלק חשוב בפעולת גלאי LHCb משום שחלקיקים אלה נוצרים בשלבים הסופיים של התפרקות מזוני B ומספקים מידע חיוני במדידות חוסר סימטריית CP. המיואונים הם חלקיקים שמגיבים באופן חלש למכשירי קלורימטר, ולכן הותקנה בגלאי מערכת מדידה נפרדת. המערכת בנויה מ-5 שכבות מלבניות המכילות חללים מלאים בצירופים שונים של גזים. מיואונים שעוברים בשכבות השונות מגיבים עם החומרים שהן מכילות, ותגובות אלו מנותחות באמצעות אלקטרודות לקבלת מידע על תנועת החלקיקים.
הישגים

במהלך פעילות מאיץ LHCb בשנת 2011 (פעילות אשר נמשכה 180 ימים רצופים ובמהלכה נערכו כ-400 טריליון התנגשויות פרוטונים), נרשמה בגלאי התנגשות באנרגיה של TeV 7 בשטח של 1 פמטובארן שהניבה מידע רב. בשנת 2012, בהתנגשות של 8 TeV, נרשמה תוצאות זהות בשטח של כ-2 פמטובארן. נתונים אלה אפשרו למדענים לבצע מדידות מדויקות רבות הנוגעות למודל הסטנדרטי. ניתוח הממצאים של אותן מדידות גילה עדויות לקיומן של התפרקויות Bs → μ μ תחת הזרם משנה-הטעם, התפרקויות שלא נחשבו עד אז לאפשריות. קיומן של התפרקויות אלה משפיע במידה ניכרת על מרחב האפשרויות של עקרון הסופר-סימטריה. שילוב של ממצאי LHCb עם ממצאים מניסוי CMS אפשרו למדענים במרכז CERN למדוד בצורה מדויקת התפרקות של מזוני B למיואונים.
גלאי LHCb אפשר מחקר של שבירת סימטרית CP במגוון מערכות חלקיקים, כגון: מזוני B, קאונים ומזוני D. באריונים חדשים מסוג Xi נצפו בגלאי בשנת 2014. במה שנחשב ל"תגלית לא מתוכננת" נחשף בניסוי LHCb קיומם של חלקיקי פנטאקווארק "קסום" כתוצאה מניתוח ההתפרקות של באריונים מסוג "למבדה".
הערות שוליים

↑  גלאי LHCb, באתר מרכז CERN לחקר פזיקית חלקיקים, ‏2008
↑  הגלאי הקודקודי VELO, באתר מרכז CERN לחקר פיזיקת חלקיקים, ‏2008
↑  גלאי RICH, באתר מרכז CERN לחקר פיזיקת חלקיקים, ‏2008
↑  גלאי סיליקון וגלאים חיצוניים, באתר מרכז CERN לחקר פיזיקת חלקיקים, ‏2008
↑  מערכת הקלורימטרים, באתר מרכז CERN לחקר פיזיקת חלקיקים, ‏2008
↑  מערכת מיואונים, באתר מרכז CERN לחקר פיזיקת חלקיקים, ‏2008
חתך של מבנה הגלאי
קים ליין שפלי

| --- | --- |

 לידה:  1953 (בת 72 בערך) 
 ענף מדעי:  משפטים, מדע המדינה, סוציולוגיה
 עיסוק:  יחסים בין לאומיים, דמוקרטיה
 מקום לימודים:  קולג' ברנרד  אוניברסיטת שיקגו 
 מוסדות:  אוניברסיטת פרינסטון 
 פרסים והוקרה:  מלגת גוגנהיים (2024) 
 
קים ליין שפלי (באנגלית: Kim Lane Scheppele) היא חוקרת אמריקאית בתחומי הסוציולוגיה של המשפט ומדע המדינה, המכהנת כפרופסור לסוציולוגיה וליחסים בין-לאומיים באוניברסיטת פרינסטון.
שפלי היא מומחית למשטרים אוטוריטריים, לתהליכי שחיקה דמוקרטית והיווצרות דמוקרטיה חלולה, ובייחוד לממשל ולמשפט של הונגריה ושל פולין.
ביוגרפיה

בשנת 1975 שפלי קיבלה תואר AB בלימודים עירוניים ואזוריים מאוניברסיטת ברנרד. ב-1985 היא קיבלה את הדוקטורט שלה בסוציולוגיה מאוניברסיטת אוניברסיטת שיקגו.
שפלי לימדה באוניברסיטת מישיגן מ-1984 עד 1996, והייתה פרופסור בקתדרה על שם ארתור פ. ת'ורנאו מ-1993 ועד לעזיבתה. שפלי הצטרפה לפקולטה של פרינסטון ב-2005, לאחר כמעט עשור בתור כפרופסור למשפט השוואתי ופרופסור לסוציולוגיה בבית הספר למשפטים של אוניברסיטת פנסילבניה, שם היא עדיין עמיתת סגל.
שפלי עבדה בהונגריה בשנות ה-90, במהלכן פגשה את ויקטור אורבן. במהלך ממשלת הקואליציה הסוציאליסטית-ליברלית של גיולה הורן (אנ'), היא הייתה חוקרת בבית המשפט החוקתי ושימשה כיועצת מומחית לוועדה לניסוח חוקה של הפרלמנט ההונגרי בשנים 1995–1996. היא הייתה המנהלת המייסדת של תוכנית לתואר שני במגדר ותרבות באוניברסיטת מרכז אירופה.
כמבקרת מובילה של ממשלת הימין ויקטור אורבן, היא כינתה את פעולות ממשלתו של אורבן כיצירת "חוקה לא חוקתית" (unconstitutional constitution). וכן טענה כי הדמוקרטיה ההונגרית בסכנה. היא כינתה את טונדה האנדו (Tünde Handó) "צאר שיפוטי" (judicial Czar) שתפקידו פגע בעצמאותה של מערכת המשפט ההונגרית. שפלי כינה את שכתוב החוקה שהוצע ב-2013 "מזבלת פסולת רעילה של רעיונות חוקתיים רעים". שפלי עבדה בתיאום עם מפלגות האופוזיציה ההונגריות כדי להפיל את ממשלת אורבן.
בשנת 2013 שפלי העידה בפני הוועדה לביטחון ושיתוף פעולה באירופה, וחזרה על התזה שלה, כי הונגריה נוטה לכיוון משטר סמכותי ואוליגרכי.
בדצמבר 2017, בראיון לשבועון ההונגרי, HVG, הצהירה שפלי כי אף שיש צורך בשיתוף פעולה של האופוזיציה כדי להפיל את משטר אורבן בבחירות הפרלמנטריות בהונגריה 2018, מפלגות האופוזיציה השמאליות חלוקות, וייתכן שממשלת פידס סוחטת כמה מהפוליטיקאים הסוציאליסטים. לטענתה המפלגה היחידה שיכולה לשים קץ למשטר אורבן היא יוביק, והיא הביעה את הסתייגותה מהתקפות הממשלה על מפלגה זו. להבנתה שיטת הבחירות תוכננה באופן שלא מאפשר למפלגות האופוזיציה לנצח אלא אם כולן יתאחדו.
עמוק בתוך תהליך שקיעתה הכללית של הדמוקרטיה חבוי אוסף מקרים בהם מנהיגים חדשים וכריזמטיים נבחרים בבחירות דמוקרטיות ואז משתמשים במנדט הדמוקרטי שקיבלו כדי לפרק באמצעות החוק את המערכות החוקתיות שירשו עם הגעתם לשלטון, המטרה של המנהיגים הללו היא לרכז את כל הכוח בידיים שלהם ולהישאר בכיסא עליו התיישבו — לנצח
המקור באנגלית
Buried within the general phenomenon of democratic decline is a set of cases in which charismatic new leaders are elected by democratic publics and then use their electoral mandates to dismantle by law the constitutional systems they inher- ited. These leaders aim to consolidate power and to remain in office indefinitely
שפלי הדגישה שהסממנים לדעיכת דמוקרטיה כוללים פוליטיזציה של מוסדות עצמאיים, הפצת דיסאינפורמציה, צבירת כוח ביצועי, הפחתת כוחם של מתנגדים (כמו מפלגות אופוזיציה, עיתונות עצמאית, ארגוני החברה האזרחית) ובחירות מושחתות. אלו יוצרים מעין ספר-מחזות (playbook) של סמכותנות, המשקף את מה שחוקרים ראו בדעיכת דמוקרטיות ברחבי העולם, במדינות כמו הונגריה, פולין, טורקיה, ונצואלה. שפלי הביעה ביקורת רבה גם כנגד ממשל טראמפ.
ביבליוגרפיה נבחרת > בתרגום לעברית

קים ליין שפלי, רודנות בחסות החוק, מאנגלית: מיטל שרון, הוצאת תלם, תשפ"ג 2023
הערות שוליים

↑  "Kim Lane Scheppele". Princeton University. נבדק ב-1 בנובמבר 2016. {{cite web}}:  (עזרה)
↑  Sarlin, Benjy (31 באוקטובר 2016). "Analysis: The Vengeful world of Donald Trump, and why it matters". CNBC. נבדק ב-1 בנובמבר 2016. {{cite web}}:  (עזרה)
1 2 3  Clibbon, Jennifer (17 בספטמבר 2015). "Hungary's Viktor Orban, the cunning leader who would keep refugees out of Europe". CBC News. נבדק ב-1 בנובמבר 2016. {{cite news}}:  (עזרה)
↑  "Autocratic Legalism in Europe". 16 באוקטובר 2020. {{cite web}}:  (עזרה)תחזוקה - ציטוט: url-status (link)
↑  "U-M Office of the Provost | Programs | Thurnau Professorships". www.provost.umich.edu (באנגלית). נבדק ב-6 באפריל 2017. {{cite web}}:  (עזרה)
↑  "Political Science | Faculty History Project". www.lib.umich.edu. נבדק ב-6 באפריל 2017. {{cite web}}:  (עזרה)
↑  "U-M Office of the Provost | Programs | Thurnau Professorships". www.provost.umich.edu (באנגלית). נבדק ב-6 באפריל 2017. {{cite web}}:  (עזרה)
↑  "Kim Lane Scheppele". University of Pennsylvania Law School. נבדק ב-1 בנובמבר 2016. {{cite web}}:  (עזרה)
1 2  Kinga, R. (12 במרץ 2009). "Gov't unbowed by threat of EU judgement day". Budapest Times. נבדק ב-1 בנובמבר 2016. {{cite web}}:  (עזרה)
↑  Law and Society Association
↑  Hungary in the Spotlight: The Unconstitutional Constitution | Central European University
↑  Williams, Bénédicte (6 בינואר 2012). "Sick man of Europe". Budapest Times. נבדק ב-1 בנובמבר 2016. {{cite news}}:  (עזרה)
↑  "Baloldali megmondó Szigetvárinak: „Maguk megérdemlik a bukást" | Válasz.hu". אורכב מ-המקור ב-2020-09-24. נבדק ב-2018-11-06.
↑  Ferenc Kumin — The Hungary 'Expert' Discredited on Twitter
↑  Viktor Szigetvári's mistaken notions about current Hungarian politics – Hungarian Spectrum
↑  About Hungary – The Hungary 'expert' made this same claim four years ago
↑  For Trump, a 'national emergency' is anything he says it is — including the migrant caravan – The Washington Post, 2018
| --- | --- |
בקרת זהויות :  NLI: 987007439754905171  PLWABN: 9811568779505606  BIBSYS: 90377946  BnF: cb122792092 (data)  CiNii: DA03089248  GND: 171726987  ISNI: 0000 0000 8175 9262  LCCN: n88015872  LNB: 000034022  NTA: 074623303  RERO: 02-A003794886  SUDOC: 193477475  VIAF: 110190910   WorldCat (עם VIAF): 110190910 
שפלי לצד אלכס סלמונד (במרכז) וויליאם סטורר (אנ') באוניברסיטת פרינסטון, 2013
היריבות בין פדרר וג'וקוביץ'

פדרר וג'וקוביץ' בשנת 2015
היריבות בין פדרר וג'וקוביץ' היא יריבות בין הטניסאים רוג'ר פדרר השווייצרי ונובאק ג'וקוביץ' הסרבי. הם שיחקו האחד נגד השני ב-50 משחקים רשמיים, כאשר ג׳וקוביץ׳ מוביל 27–23 במספר הניצחונות. בין השאר, הם נפגשו 17 פעמים בטורנירי גראנד סלאם כאשר ג׳וקוביץ’ מוביל 11–6.
שני השחקנים נחשבים מהגדולים בהיסטוריה, והמשחקים ביניהם היו חלק משמעותי בקריירה של השניים. המפגשים ביניהם היו לרוב ברמה גבוהה מאוד, כאשר אף שחקן לא הצליח להשיג עליונות באופן עקבי. הפרש הגילאים ביניהם אמנם משמעותי יחסית (6 שנים) אך המפגשים ביניהם התרחשו כאשר שניהם הציגו יכולת טובה.
היסטוריית מפגשים

מבוסס על הקישורים.
היסטוריית מפגשים > 2006

המפגש הראשון ביניהם היה ב-2006 בסיבוב הראשון של טורניר המאסטרס 1000 על החימר במונטה קרלו. פדרר ניצח בשלוש מערכות 3-6 6-2 3-6. פדרר היה בן 24 מדורג מספר 1 בעולם ובשיא הדומיננטיות שלו, וג'וקוביץ' היה קרוב לגיל 19 ובתחילת דרכו. לאחר המשחק פדרר הודה כי הוא מרוצה מהניצחון והוקל לו שזה נגמר.
המפגש הבא שלהם היה בז'נבה, שווייץ במסגרת גביע הדייוויס. פדרר ניצח בשלוש מערכות 3-6 2-6 3-6 וחתם ניצחון 1-3 לשווייץ בהתמודדות.
היסטוריית מפגשים > 2007

הצמד נפגש בסיבוב הרביעי באוסטרליה הפתוחה, ופדרר ניצח בשלוש מערכות 2-6 5-7 3-6, בדרכו לזכייה בתואר. הם תת-נפגשו בטורניר דובאי ברבע הגמר ופדרר ניצח ב-3 מערכות 3-6 7-6 3-6, שוב בדרכו לזכייה בתואר.
המשחק הבא היה בגמר טורניר המאסטרס 1000 במונטריאול, שם ג'וקוביץ׳ ניצח לראשונה את פדרר 6-7 6-2 6-7 במשחק צמוד. לאחר המשחק ג'וקוביץ' ציין שהניצחון במערכה הראשונה היה קריטי לניצחון במשחק, ושזה הישג גדול לנצח את השחקן הכי חזק מנטלית בשני שוברי שוויון. בהמשך הם נפגשו בגמר ארצות הברית הפתוחה, שם פדרר ניצח בשלוש מערכות 6-7 6-7 4-6 וזכה בגראנד סלאם מספר 12. לג'וקוביץ' היו 5 נקודות מערכה במערכה הראשונה ביתרון 5-6 על ההגשה שלו, כולל יתרון 0-40. במערכה השנייה הוא הפסיד עוד 2 נקודות מערכה. פדרר הודה אחרי המשחק כי השחקנים החדשים מאתגרים אותו.
היסטוריית מפגשים > 2008

הפריצה הגדולה של ג'וקוביץ' הגיעה באוסטרליה הפתוחה שם הוא ניצח את פדרר בחצי הגמר 5-7 3-6 6-7, בדרכו לזכייה בתואר גראנד סלאם ראשון בקריירה. בכך נקטע לפדרר רצף של 10 גמרים רצופים בגראנד סלאם, שהחל בווימבלדון 2005. לאחר המשחק פדרר אמר שהוא יצר מפלצת, ושאם הוא מפסיד מערכה אז פתאום אומרים שהוא לא משחק טוב.
המפגש הבא היה בחצי הגמר במונטה קרלו שם פדרר ניצח לאחר שג'וקוביץ' פרש במצב של 3-6 2-3 בשל מחלה.
הם שוב נפגשו באליפות ארצות הברית, הפעם בחצי הגמר, שם פדרר ניצח בארבע מערכות 3-6 7-5 5-7 2-6 בתנאי רוח קשים. פדרר המשיך לזכייה בטורניר ותואר גראנד סלאם מספר 13.
היסטוריית מפגשים > 2009

המפגש הראשון בין השניים היה בחצי הגמר במיאמי, שם ג'וקוביץ' חזר מפיגור מערכה לניצחון 3–6 2-6 3-6. פדרר שבר במהלך המשחק מחבט לאחר שהפסיד נקודה בעלייה לרשת. לאחר מכן הם נפגשו בחצי הגמר ברומא על חימר שם ג'וקוביץ' שוב חזר מפיגור מערכה לניצחון 4–6 3-6 3-6. הם נפגשו שוב בטורניר המאסטרס בסינסינטי, שם פדרר ניצח 1-6 5-7 וזכה בתואר הראשון כאבא. בחצי הגמר אליפות ארצות הברית הפתוחה פדרר ניצח 6-7 5-7 5-7, כאשר הוא מכה טווינר כדי להשיג שלוש נקודות משחק על ההגשה של ג'וקוביץ', חבטה שהוא מגדיר כאחת היפות בקריירה שלו, גם בשל האיכות וגם בשל המעמד.
בגמר טורניר בזל נקם ג'וקוביץ' בשלוש מערכות 4-6 6-4 2-6 לעיני הקהל הביתי של פדרר, וקטע רצף של 19 ניצחונות לשווייצרי בטורניר.
היסטוריית מפגשים > 2010

פדרר וג'וקוביץ' נפגשו בחצי גמר טורניר טורונטו שם פדרר ניצח בשלוש מערכות 1-6 6-3 5-7. זמן קצר לאחר מכן הם נפגשו שוב במשחק מותח בחצי גמר אליפות ארצות הברית הפתוחה. הסרבי חזר פעמיים מפיגור מערכה כדי לנצח בחמש מערכות 5–7 1-6 7-5 2-6 5-7. במערכה החמישית במצב של 4-5 לטובת פדרר, ג'וקוביץ' פיגר 15–40 על ההגשה שלו, אך הציל את שתי נקודות המשחק. ג'וקוביץ' שבר את פדרר במשחקון הבא, הציל נקודת שבירה נוספת במשחקון האחרון וניצח את המשחק לאחר ראלי של 22 חבטות. ההפסד מנע מפדרר להגיע לגמר בארצות הברית בפעם השביעית ברציפות.
המפגש הבא היה בשנגחאי, שם פדרר ניצח בשתי מערכות 5-7 4-6, ולאחר מכן נפגשו שוב בגמר טורניר בזל בשחזור של הגמר משנה שעברה. פדרר ניצח הפעם את הסרבי 4-6 6-3 1-6. הם גם נפגשו בטורניר סוף השנה בלונדון בחצי הגמר כשפדרר ניצח 1-6 4-6 בדרכו לזכייה בתואר.
היסטוריית מפגשים > 2011

2011 ידועה כשנה שג'וקוביץ' החל לשלוט בעולם הטניס. לאחר שנדאל הודח ברבע הגמר בטורניר אוסטרליה, מה שמנע מממנו להחזיק את כל תוארי הגראנד סלאם בו זמנית, פדרר פגש את ג'וקוביץ' בחצי הגמר. הסרבי ניצח בשלוש מערכות 6-7 5-7 4-6 והמשיך לזכייה בטורניר. הם נפגשו שוב בגמר טורניר דובאי שם שוב פדרר הפסיד 3–6 6-3. הם המשיכו למפגש שלישי בעונה בחצי הגמר באינדיאן וולס, שם נובאק שוב ניצח 3-6 6-3 2-6 והמשיך לזכייה בטורניר.
למשחק הבא ביניהם ג'וקוביץ' הגיע עם רצף של 43 ניצחונות רצופים, כאשר 41 מהם היו מתחילת העונה, כולל שני ניצחונות על נדאל על מגרש החימר. המשחק היה בחצי גמר אליפות צרפת הפתוחה, מפגשם הראשון בטורניר זה. פדרר ניצח 7–6 6–3 3–6 7–6, סיים את רצף הניצחונות המדהים של ג'וקוביץ', ומנע ממנו להשוות את שיאו של ג'ון מקנרו של 42 ניצחונות בתחילת העונה. המשחק היה ברמה גבוהה מאוד ונחשב לאחד המשחקים הטובים של עונת 2011.
המפגש הבא היה שוב בחצי גמר אליפות ארצות הברית הפתוחה, פגישה חמישית רצופה של הצמד בטורניר ורביעית רצופה בחצי הגמר. ג'וקוביץ' הגיע כמספר 1 בעולם, אך פדרר פתח טוב את המשחק וניצח בשתי המערכות הראשונות 6-7 4-6. ג'וקוביץ' איזן את התוצאה בשתי המערכות הבאות 3-6 2-6. במערכה המכרעת פדרר הוביל 3-5 ו-15-40 במשחקון ההגשה שלו. את נקודת המשחק הראשונה ג'וקוביץ' הציל בצורה מדהימה כאשר הוא חבט ווינר בחבטת כף היד לאחר הגשה של פדרר, לתשואות הקהל. הוא הציל גם את נקודת המשחק הבאה ושבר את פדרר. הוא המשיך ולקח את 3 המשחקונים הבאים בדרכו לניצחון במשחק עם 5-7 במערכה. לאחר מכן ג'וקוביץ' זכה בטורניר בפעם הראשונה בקריירה.
היסטוריית מפגשים > 2012

שני המפגשים הראשונים בין השניים היו על חימר, בחצי הגמר ברומא ובחצי הגמר בצרפת, ובשני המשחקים ג'וקוביץ' ניצח במערכות חלקות עם 2-6 6-7 ברומא ו-4-6 5-7 3-6 בצרפת.
המפגש הבא היה הראשון על הדשא בין השניים, בחצי הגמר בווימבלדון. השניים חילקו ביניהם את שתי המערכות הראשונות ופדרר לקח את השתיים הבאות בדרכו לתואר גראנד סלאם מספר 17, והראשון מאז אוסטרליה 2010. כמו כן, בזכות הזכייה בתואר הוא עלה למקום הראשון בעולם על חשבון נובאק, מה שהוביל לשבירת השיא של סמפראס של מספר השבועות במקום הראשון בעולם.
המפגש הבא היה בגמר בסינסינטי, שם פדרר ניצח 0-6 6-7. הבייגל במערכה הראשונה הוא היחיד ביריבות בין השניים. הם נפגשו שוב בגמר טורניר סוף השנה כשהפעם ידו של הסרבי הייתה על העליונה, 5-7 6-7. ג'וקוביץ' סיים את העונה במקום הראשון בעולם ופדרר במקום השני.
היסטוריית מפגשים > 2013

פדרר וג'וקוביץ' נפגשו רק בשני הטורנירים האחרונים של העונה, כאשר שני המפגשים היה בהפרש של ארבעה ימים זה מזה. הראשון היה בחצי הגמר של טורניר המאסטרס 1000 בפאריס שם פדרר לקח את המערכה הראשונה 4-6 אך הפסיד את השתיים הבאות 3–6 6-2. ג'וקוביץ' יצא שוב עם היד העליונה בשלב הבתים של טורניר סוף השנה 4-6 7-6 2-6. בשני הטורנירים ג'וקוביץ' גם זכה בתואר.